CELEX: 32018D0491
Language: da
Date: 2018-03-21 00:00:00
Title: Kommissionens gennemførelsesafgørelse (EU) 2018/491 af 21. marts 2018 om overensstemmelse af det fælles forslag fra de berørte medlemsstater om udvidelse af Østersøen-Middelhavet-godstogskorridoren med artikel 5 i Europa-Parlamentets og Rådets forordning (EU) nr. 913/2010 (meddelt under nummer C(2018) 1634)

23.3.2018   
            
            
               DA
            
            
               Den Europæiske Unions Tidende
            
            
               L 81/23
            
         KOMMISSIONENS GENNEMFØRELSESAFGØRELSE (EU) 2018/491
   af 21. marts 2018
   om overensstemmelse af det fælles forslag fra de berørte medlemsstater om udvidelse af Østersøen-Middelhavet-godstogskorridoren med artikel 5 i Europa-Parlamentets og Rådets forordning (EU) nr. 913/2010
   
      
         (meddelt under nummer C(2018) 1634)
      
   
   (Kun den engelske, den franske og den nederlandske udgave er autentiske)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 913/2010 af 22. september 2010 om et europæisk banenet med henblik på konkurrencebaseret godstransport (1), særlig artikel 5, stk. 6, og
   ud fra følgende betragtninger:
   
               (1)
            
            
               I overensstemmelse med artikel 5, stk. 5, i forordning (EU) nr. 913/2010 sendte de ministerier, der er ansvarlige for jernbanetransport i Belgien, Frankrig, Luxembourg, Nederlandene og Det Forenede Kongerige, Kommissionen en hensigtserklæring, som blev modtaget den 14. juni 2017. Hensigtserklæringen blev også underskrevet af Schweiz, som allerede deltager som tredjeland i denne godstogskorridor på grundlag af bilaget til forordning (EU) nr. 913/2010. Hensigtserklæringen indeholder et forslag om at udvide Nordsøen-Middelhavet-godstogskorridoren til Genève.
            
         
               (2)
            
            
               Kommissionen har undersøgt forslaget i hensigtserklæringen i henhold til artikel 5, stk. 6, i forordning (EU) nr. 913/2010 og finder, at forslaget er i overensstemmelse med forordningens artikel 5 af nedenstående årsager.
            
         
               (3)
            
            
               Med forslaget tages der hensyn til kriterierne i artikel 4 i forordning (EU) nr. 913/2010. Det samlede antal lande, der deltager i korridoren, er fortsat seks, og fem af dem er EU-medlemsstater. Korridorens generelle placering i forhold til hovednetkorridoren Nordsøen-Middelhavet er uændret. Den foreslåede udvidelse stemmer overens med TEN-T-nettet og med følgende TEN-T-krav: fuldstændig elektrificering af jernbanesporene, et akseltryk på mindst 22,5 ton, linjehastighed på 100 km/t og mulighed for at anvende tog på op til 740 meter.
            
         
               (4)
            
            
               Af transportmarkedsundersøgelsen, som indgår i hensigtserklæringen, fremgår det, at udvidelsen forventes at medføre større mængder internationalt jernbanegods og skabe mulighed for at overflytte trafik fra vej til jernbane ved at skabe en kortere rute til og fra de franske havne ved Middelhavet for varer og råmaterialer, der ankommer til eller forlader Schweiz, hvilket vil medføre væsentlige socioøkonomiske fordele i form af nedbragte kulstofemissioner og mindre trafikbelastning.
            
         
               (5)
            
            
               Den foreslåede udvidelse er i overensstemmelse med formålet med at indføre et europæisk banenet med henblik på konkurrencebaseret transport. Udvidelsen vil forbinde store økonomiske sektorer i Genève-området med vigtige europæiske havne som f.eks. Amsterdam, Antwerpen, Dunkerque, Marseille, Rotterdam og Zeebrugge og på den måde styrke TEN-T-nettets forbindelse til Schweiz, som er et vigtigt tredjeland.
            
         
               (6)
            
            
               I overensstemmelse med artikel 5, stk. 5, i forordning (EU) nr. 913/2010 er de berørte infrastrukturforvaltere og ansøgere blevet hørt om udvidelsen.
            
         
               (7)
            
            
               Foranstaltningerne i denne afgørelse er i overensstemmelse med udtalelse fra det udvalg, der er nedsat ved artikel 21 i forordning (EU) nr. 913/2010 —
            
         VEDTAGET DENNE AFGØRELSE:
   Artikel 1
   Det forslag, som er omfattet af den hensigtserklæring, der blev modtaget den 14. juni 2017, om udvidelse af godstogskorridoren Nordsøen-Middelhavet til Genève, og som er sendt i fællesskab til Kommissionen af de ministerier, der er ansvarlige for jernbanetransport i Belgien, Frankrig, Luxembourg, Nederlandene, Det Forenede Kongerige og Schweiz, er i overensstemmelse med artikel 5 i forordning (EU) nr. 913/2010.
   Artikel 2
   Denne afgørelse er rettet til Kongeriget Belgien, Den Franske Republik, Storhertugdømmet Luxembourg, Kongeriget Nederlandene og Det Forenede Kongerige Storbritannien og Nordirland og Det Schweiziske Forbund.
   
      Udfærdiget i Bruxelles, den 21. marts 2018.
      
         
            På Kommissionens vegne
         
         Violeta BULC
         
            Medlem af Kommissionen
         
      
   
   
      (1)  EUT L 276 af 20.10.2010, s. 22.